text: 210 millioner til Tøndermarsken
  04 juni 2016 kl. 08.03
  Tønder Kommune har sammen med investorer gang i et stort projekt, der skal gøre Tøndermarsken mere attraktiv. Men det er hemmeligt, hvad der præcist skal ske.
  ”Tøndermarken skal gøres endnu mere attraktiv og synlig, og områdets store turismepotentiale skal udnyttes langt bedre.”
  Det skriver Tønder Kommune i en pressemeddelelse, hvor det også fremgår, at der skal investeres hele 210 millioner kroner i Tøndermarsken. Men meget mere vil kommunen ikke ud med – de holder kortene tæt til kroppen.
  Tønder Kommune bliver bakket op af Realdania og A.P. Møller Fonden. Sammen vil parterne investere 210 millioner kroner i Tøndermarsken i løbet af de næste fem år.
  Hvad der helt præcist skal ske med Tøndermarsken, og hvordan området skal udvikles, bliver afsløret på et pressemøde lørdag klokken 11.
  